It-Tielet Pitazz – Paragrafi 1081-1090 10 ta' April 1937. Illum, il-Madre Superjura tatni artiklu fuq il-Ħniena Divina sabiex naqrah, u miegħu kien hemm ukoll riproduzzjoni tax-xbieha li kienet ġiet impittra. L-artiklu deher fil- u kien ġie mibgħut lilna fi Krakovja minn Dun Michael Sopocko, dak l-appostlu ħerqan tal-Ħniena Divina. F'dan l-artiklu ġew inklużi l-kliem li l-Mulej Ġesu' qalli, x'uħud minnhom ikkwotati kelma b'kelma. X'ħin qbadt f'idejja l-ħarġa tal- , vleġġa ta' mħabba nifditli ruħi. Minħabba x-xewqat ħerqana tiegħek, Jiena qed inħaffef biex tiġi stabbilita' l-Festa tal-Ħniena. L-ispirtu tiegħi infexx fi fjamma ta' mħabba li kienet hekk qawwija li deherli li kont qiegħda ninħall għal kollox f'Alla. + Dik ir-ruħ sabiħa li qiegħda xxerred din l-opra tal-ħniena divina mid-dinja kollha togħġob ħafna lil Alla, minħabba l-umilta' profonda tagħha. Qabel kull grazzja kbira, ruħi tgħaddi minn prova ta' paċenzja, għax inkun qiegħda nħoss il-grazzja, imma nkun għadni ma nippossedihiex. L-ispirtu tiegħi jinħaraq minħabba n-nuqqas ta' paċenzja imma għadha ma waslitx is-siegħa. Dawn il-mumenti tant huma straordinarji li hu diffiċli tiddeskrivihom. 13 ta' April 1937. Illum se jkolli noqgħod fis-sodda l-ġurnata kollha. Tani attakk hekk qawwi ta' sogħla li ħallieni tant batuta li ma baqagħlix saħħa biżżejjed biex nimxi. L-ispirtu tiegħi mimli ħeġġa biex jagħmel ix-xogħol ta' Alla, imma s-saħħa fiżika ħallietni. Ma nistax ninfed u nara l-azzjonijiet Tiegħek bħalissa. O Mulej; għalhekk, jiena nibqa' nirrepeti b'att tar-rieda tiegħi mimli mħabba: agħmel bija dak li trid. Għalkemm it-tentazzjonijiet huma qawwijin, mewġa sħiħa ta' dubji tħabbat kontra ruħi, u l-qtiegħ ta' qalb jinsab fil-qrib, lest biex jattakka. Imma l-Mulej isaħħaħli r-rieda tiegħi, u meta jaħbtu magħha l-isforzi kollha tal-għadu jitfarrku bħallikieku ħabtu ma' blata. Jiena nista' nara kemm grazzji attwali Alla qiegħed jagħtini; dawn iweżnuni bla heda. Jiena dgħajfa ħafna, u nattribwixxi kollox għall-grazzja ta' Alla biss. + Meta darba ddeċidejt li nipprattika ċerta virtu', waqajt fil-vizzju li jmur kontra din il-virtu' għaxar darbiet iktar spiss milli kont nagħmel fi ġranet oħra. Filgħaxija, kont qiegħda naħseb għaliex, illum, kont waqajt b'dan il-mod straordinarju, u smajt dan il-kliem: Kont qiegħda tafda ħafna fik innifsek, u ftit wisq Fuqi. U jiena fhimt x'kienet il-kawża tal-waqgħat tiegħi. F'daqqa waħda nikseb saħħti. Wara li kont ktibt ittra lil Dun Sopocko l-Ħadd, 11 ta' April, f'daqqa waħda tant ħassejtni marida li ma bgħatthiex dik l-ittra, imma qgħadt nistenna sinjal ċar tar-rieda ta' Alla. Imma saħħti tant qalbet għall-agħar li kelli nirtira fis-sodda. Tant qerditni s-sogħla li ħsibt li, jekk din il-ħaġa kienet ser tibqa' sejra ftit ieħor, żgur kont sejra nintemm. Fl-14 ta' April, tant kont qiegħda nħossni ħażin li bilkemm stajt inqum biex immur il-Quddies. Ħassejtni ħafna agħar minn dak iż-żmien mieta kienu bagħtuni għall-kura. Kelli in-nifs tiegħi qed isaffar; fil-pulmuni kienu jinstemgħu ħsejjes allarmanti u kelli wġigħ stramb. X'ħin tqarbint, ma nafx għaliex, imma kien hemm bħallikieku xi ħaġa timbuttani ngħid din it-talba, u bdejt nitlob b'dan il-mod: "Ġesu', agħmel li Demmek safi u qawwi jdur ma' ġismi muġugħ, u ħalli Ġismek safi u qawwi jbiddel il-ġisem dgħajjef tiegħi, u jekk jogħġob tassew lir-rieda mqaddsa Tiegħek li jiena nibda nwettaq din l-opra, agħmel li saħħti titjieb u titqawwa mill-ġdid; u dan ikun sinjal ċar tar-rieda qaddisa Tiegħek għalija. Filwaqt li kont qiegħda nitlob b'dan il-mod, ħassejt f'daqqa waħda bħallikieku xi ħaġa kienet qiegħda ċċaqlaqli ġismi kollu u, f'daqqa waħda, ħassejtni f'sikkti għal kollox. In-nifs tiegħi issa hu ċar, bħallikieku l-pulmuni qatt ma kienu mardu, u minix inħoss l-ebda wġigħ, u dan hu sinjal għalija li għandi nibda naħdem. U dan ġara fl-aħħar jum tan-novena tiegħi lill-Ispirtu s-Santu. Wara li rġajt ksibt saħħti, sibt ruħi magħquda mal-Mulej Ġesu' b'mod purament spiritwali. Ġesu' tani assigurazzjonijiet qawwijin; jiġifieri, ikkonfermali dak li Hu kien qed jistenna. Bqajt qrib tal-Mulej Ġesu' dak il-jum kollu u tkellimt miegħu dwar id-dettalji li għandhom x'jaqsmu ma' dik il-kongregazzjoni. Ġesu' mlieli ruħi bis-saħħa u bil-kuraġġ biex naħdem. Issa jiena qiegħda nifhem li jekk il-Mulej jitlob xi ħaġa mingħand xi ruħ, Huwa jagħtiha l-mezzi li jkollha bżonn biex twettaqha u permezz tal-grazzja, hi twettaqha. Għalhekk, ukoll jekk ir-ruħ tkun mill-aktar miżerabbli, għall-kmand tal-Mulej hi tkun tista' twettaq affarijiet li hi ma timmaġinax li tkun tista' tagħmilhom, għax dan hu s-sinjal li permezz tiegħu tkun taf jekk il-Mulej hux ma' dik ir-ruħ: jekk il-qawwa u s-saħħa ta' Alla, li jagħmlu r-ruħ kuraġġuża u qalbiena, ikunu jidhru fiha, nitkellem għalija nnifsi, għall-ewwel jiena dejjem inkun daqsxejn beżgħana mill-kobor tal-Mulej, imma wara ruħi timtela b'paċi profonda li xejn ma jkun jista' jiddisturbaha, kif ukoll b'saħħa ġewwinija biex hi tagħmel dak li l-Mulej ikun qed jitlob f'dak il-mument partikolari ...
Djarju ta' Swor Fawstina – It-3 Pitazz (par.1081-1090)